CELEX: 32020R1213
Language: el
Date: 2020-08-21 00:00:00
Title: Εκτελεστικός κανονισμός (ΕΕ) 2020/1213 της Επιτροπής της 21ης Αυγούστου 2020 σχετικά με τα φυτοϋγειονομικά μέτρα για την είσοδο στην Ένωση ορισμένων φυτών, φυτικών προϊόντων και άλλων αντικειμένων που έχουν διαγραφεί από το παράρτημα του εκτελεστικού κανονισμού (ΕΕ) 2018/2019

24.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 275/5
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1213 ΤΗΣ ΕΠΙΤΡΟΠΗΣ
         της 21ης Αυγούστου 2020
         σχετικά με τα φυτοϋγειονομικά μέτρα για την είσοδο στην Ένωση ορισμένων φυτών, φυτικών προϊόντων και άλλων αντικειμένων που έχουν διαγραφεί από το παράρτημα του εκτελεστικού κανονισμού (ΕΕ) 2018/2019
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 42 παράγραφος 4 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2018/2019 της Επιτροπής (2) θεσπίζει, βάσει προκαταρκτικής αξιολόγησης κινδύνου, κατάλογο φυτών, φυτικών προϊόντων και άλλων αντικειμένων υψηλού κινδύνου.
                  
               
                     (2)
                  
                  
                     Σύμφωνα με τον κανονισμό (ΕΕ) 2016/2031, εάν, βάσει αξιολόγησης κινδύνου, συναχθεί το συμπέρασμα ότι ένα φυτό, φυτικό προϊόν ή άλλο αντικείμενο που κατάγεται από τρίτη χώρα, ομάδα τρίτων χωρών ή συγκεκριμένη περιοχή της οικείας τρίτης χώρας συνιστά μη αποδεκτό κίνδυνο ο οποίος μπορεί, ωστόσο, να μειωθεί σε αποδεκτό επίπεδο με την εφαρμογή ορισμένων μέτρων, η Επιτροπή διαγράφει το εν λόγω φυτό, φυτικό προϊόν ή άλλο αντικείμενο από τον κατάλογο του κανονισμού (ΕΕ) 2018/2019 και το προσθέτει στον κατάλογο που αναφέρεται στο άρθρο 41 παράγραφος 2 του κανονισμού (ΕΕ) 2016/2031.
                  
               
                     (3)
                  
                  
                     Το παράρτημα του εκτελεστικού κανονισμού (ΕΕ) 2018/2019 περιλαμβάνει τα γένη Albizia Durazz. και Robinia L. ως φυτά υψηλού κινδύνου.
                  
               
                     (4)
                  
                  
                     Στις 24 Ιανουαρίου 2019 το Ισραήλ υπέβαλε στην Επιτροπή αίτηση για εξαγωγή στην Ένωση γυμνόριζων εμβολιασμένων φυτών προς φύτευση, σε λήθαργο, μέγιστης διαμέτρου 2,5 cm, που ανήκουν στο είδος Albizia julibrissin Durazzini, και γυμνόριζων εμβολιασμένων φυτών προς φύτευση, σε λήθαργο, μέγιστης διαμέτρου 2,5 cm, που ανήκουν στο είδος Robinia pseudoacacia L. (στο εξής: συγκεκριμένα φυτά). Η εν λόγω αίτηση υποστηρίχθηκε από τους αντίστοιχους τεχνικούς φακέλους.
                  
               
                     (5)
                  
                  
                     Στις 13 Ιανουαρίου 2020 η Ευρωπαϊκή Αρχή για την Ασφάλεια των Τροφίμων (στο εξής: Αρχή) δημοσίευσε επιστημονική γνώμη σχετικά με την αξιολόγηση κινδύνου για εμπορεύματα των φυτών Albizia julibrissin από το Ισραήλ (3). Η Αρχή προσδιόρισε τον Aonidiella orientalis, ένα σύμπλεγμα ειδών το οποίο περιλαμβάνει τα Euwallacea fornicatus sensu stricto, Euwallacea fornicatior, Euwallacea whitforiodendrus και Euwallacea kuroshio (στο εξής: Euwallacea fornicatus
                        sensu lato) και το Fusarium euwallaceae (στο εξής: συγκεκριμένοι επιβλαβείς οργανισμοί) ως επιβλαβείς οργανισμούς που αφορούν τα εν λόγω φυτά, αξιολόγησε τα μέτρα μετριασμού του κινδύνου που περιγράφονται στον φάκελο για τους εν λόγω επιβλαβείς οργανισμούς και εκτίμησε την πιθανότητα εύρεσης του εν λόγω εμπορεύματος απαλλαγμένου από τον κάθε επιβλαβή οργανισμό με τον οποίο συνδέεται.
                  
               
                     (6)
                  
                  
                     Στις 2 Μαρτίου 2020 η Αρχή δημοσίευσε επιστημονική γνώμη σχετικά με την αξιολόγηση κινδύνου για εμπορεύματα των φυτών Robinia pseudoacacia από το Ισραήλ (4). Προσδιόρισε τους Euwallacea fornicatus
                        sensu lato και Fusarium euwallaceae ως επιβλαβείς οργανισμούς που αφορούν τα εν λόγω φυτά, αξιολόγησε τα μέτρα μετριασμού του κινδύνου που περιγράφονται στον φάκελο για τους εν λόγω επιβλαβείς οργανισμούς και εκτίμησε την πιθανότητα εύρεσης του εν λόγω εμπορεύματος απαλλαγμένου από τον κάθε επιβλαβή οργανισμό με τον οποίο συνδέεται.
                  
               
                     (7)
                  
                  
                     Κατόπιν των γνωμών αυτών, ο εκτελεστικός κανονισμός (ΕΕ) 2020/1214 της Επιτροπής (5) διέγραψε τα συγκεκριμένα φυτά από τον κατάλογο των φυτών υψηλού κινδύνου του εκτελεστικού κανονισμού (ΕΕ) 2018/2019.
                  
               
                     (8)
                  
                  
                     Επιπλέον, και με βάση τις εν λόγω γνώμες, θεωρείται ότι ο φυτοϋγειονομικός κίνδυνος από την είσοδο στην Ένωση των συγκεκριμένων φυτών μειώνεται σε αποδεκτό επίπεδο μέσω της εφαρμογής μέτρων για την αντιμετώπιση του κινδύνου των συγκεκριμένων επιβλαβών οργανισμών. Τέτοια μέτρα θα πρέπει, κατά συνέπεια, να θεσπιστούν, για να διασφαλιστεί η φυτοϋγειονομική προστασία του εδάφους της Ένωσης από την εισαγωγή των συγκεκριμένων φυτών στην Ένωση.
                  
               
                     (9)
                  
                  
                     Ο Euwallacea fornicatus ανήκει στην οικογένεια Scolytidae (μη ευρωπαϊκά), η οποία περιλαμβάνεται στο παράρτημα II του εκτελεστικού κανονισμού (ΕΕ) 2019/2072 της Επιτροπής (6) ως ομάδα ενωσιακών επιβλαβών οργανισμών καραντίνας. Για τον Euwallacea fornicatus sensu lato υπάρχει διαθέσιμη αξιολόγηση κινδύνου από επιβλαβείς οργανισμούς την οποία διενήργησε η Ισπανία (7), καθώς και έκθεση (8) της Ευρωπαϊκής και Μεσογειακής Οργάνωσης για την Προστασία των Φυτών (στο εξής: EPPO), στις οποίες προτείνονται μέτρα μετριασμού του κινδύνου. Τα μέτρα που περιγράφει το Ισραήλ στον φάκελο θα πρέπει να συμπληρώνονται με τα μέτρα που προτείνονται στην εν λόγω αξιολόγηση κινδύνου από επιβλαβείς οργανισμούς και την αντίστοιχη έκθεση. Τα θεσπισθέντα μέτρα δύνανται να αναθεωρηθούν με βάση πρόσθετες επιστημονικές και τεχνικές πληροφορίες.
                  
               
                     (10)
                  
                  
                     Οι Aonidiella orientalis και Fusarium euwallaceae δεν περιλαμβάνονται ακόμη στον κατάλογο των ενωσιακών επιβλαβών οργανισμών καραντίνας του εκτελεστικού κανονισμού (ΕΕ) 2019/2072 της Επιτροπής, ενδέχεται, ωστόσο, να πληρούν τους όρους που απαιτούνται ώστε να περιληφθούν στον εν λόγω κατάλογο κατόπιν νέας πλήρους αξιολόγησης κινδύνου. Ως εκ τούτου, τα μέτρα για τους δύο αυτούς επιβλαβείς οργανισμούς βασίζονται στα μέτρα που περιγράφει το Ισραήλ στον φάκελο. Αν διαπιστωθεί ότι οι εν λόγω επιβλαβείς οργανισμοί πληρούν τους όρους αυτούς, θα συμπεριληφθούν στον κατάλογο του παραρτήματος II του εκτελεστικού κανονισμού (ΕΕ) 2019/2072 και τα σχετικά φυτά θα παρατεθούν στο παράρτημα VII του εν λόγω κανονισμού, μαζί με τα αντίστοιχα μέτρα, όταν καταστεί διαθέσιμη πλήρης αξιολόγηση κινδύνου για τους εν λόγω επιβλαβείς οργανισμούς η οποία να αιτιολογεί τις εν λόγω καταχωρίσεις. Σε εκείνη την περίπτωση ο παρών κανονισμός θα πρέπει να επανεξεταστεί αναλόγως.
                  
               
                     (11)
                  
                  
                     Προκειμένου η Ένωση να συμμορφωθεί με τις υποχρεώσεις που υπέχει δυνάμει της συμφωνίας του Παγκόσμιου Οργανισμού Εμπορίου για την εφαρμογή υγειονομικών και φυτοϋγειονομικών μέτρων, η εισαγωγή των εν λόγω εμπορευμάτων θα πρέπει να συνεχιστεί το συντομότερο δυνατόν. Συνεπώς, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός θεσπίζει φυτοϋγειονομικά μέτρα για την είσοδο από τρίτες χώρες στην Ένωση φυτών, φυτικών προϊόντων και άλλων αντικειμένων που έχουν διαγραφεί από το παράρτημα του εκτελεστικού κανονισμού (ΕΕ) 2018/2019 της Επιτροπής.
         
         
            Άρθρο 2
            Μέτρα για την είσοδο στην Ένωση ορισμένων φυτών, φυτικών προϊόντων και άλλων αντικειμένων που κατάγονται από τρίτες χώρες
            Τα φυτά, φυτικά προϊόντα και άλλα αντικείμενα που κατάγονται από τις αντίστοιχες τρίτες χώρες καταγωγής, όπως αυτά παρατίθενται στο παράρτημα, επιτρέπεται να εισέρχονται στο έδαφος της Ένωσης μόνον εάν συμμορφώνονται με τα αντίστοιχα μέτρα που καθορίζονται στο εν λόγω παράρτημα.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  Εκτελεστικός κανονισμός (ΕΕ) 2018/2019 της Επιτροπής, της 18ης Δεκεμβρίου 2018, για τη θέσπιση προσωρινού καταλόγου των φυτών, φυτικών προϊόντων ή άλλων αντικειμένων υψηλού κινδύνου, κατά την έννοια του άρθρου 42 του κανονισμού (ΕΕ) 2016/2031, και καταλόγου των φυτών για τα οποία δεν απαιτούνται πιστοποιητικά φυτοϋγείας για την είσοδο στην Ένωση, κατά την έννοια του άρθρου 73 του εν λόγω κανονισμού (ΕΕ L 323 της 19.12.2018, σ. 10).
         
            (3)  EFSA PLH Panel (EFSA Panel on Plant Health – ομάδα της EFSA για την υγεία των φυτών), 2020. Επιστημονική γνώμη σχετικά με την αξιολόγηση κινδύνου για εμπορεύματα των φυτών Albizia julibrissin από το Ισραήλ. EFSA Journal 2020· 18(1):5941. https://doi.org/10.2903/j.efsa.2020.5941.
         
            (4)  EFSA PLH Panel (EFSA Panel on Plant Health – ομάδα της EFSA για την υγεία των φυτών), 2020. Επιστημονική γνώμη σχετικά με την αξιολόγηση κινδύνου για εμπορεύματα των φυτών Robinia pseudoacacia από το Ισραήλ. EFSA Journal 2020· 18(3):6039. https://doi.org/10.2903/j.efsa.2020.6039.
         
            (5)  Εκτελεστικός κανονισμός (ΕΕ) 2020/1214 της Επιτροπής, της 21ης Αυγούστου 2020, για την τροποποίηση του εκτελεστικού κανονισμού (ΕΕ) 2018/2019 όσον αφορά το ξύλο φυτών Ulmus L. και ορισμένων φυτών προς φύτευση των ειδών Albizia julibrissin Durazzini και Robinia pseudoacacia L., καταγωγής Ισραήλ (βλ. σελίδα 12 της παρούσας Επίσημης Εφημερίδας).
         
            (6)  Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
         
            (7)  Ανάλυση κινδύνου επιβλαβούς οργανισμού για τον σκολύτη Euwallacea sp. που περιλαμβάνει όλα τα είδη εντός του γένους Euwallacea τα οποία είναι μορφολογικά παρόμοια με τον E.
            fornicatus. Ministerio de Agricultura Alimentación y Medio Ambiente. Ισπανία, Νοέμβριος 2015. https://pra.eppo.int/getfile/1517056f-e553-4617-aaee-13d180cb5bc3
         
            (8)  Έκθεση ανάλυσης κινδύνου επιβλαβούς οργανισμού για τους Euwallacea fornicatus sensu lato και Fusarium euwallaceae (EPPO, 2017). https://pra.eppo.int/getfile/ef7ea29b-e0ea-456f-a4a5-04c2a119a807
      
      
         
            ΠΑΡΑΡΤΗΜΑ
            Κατάλογος φυτών, φυτικών προϊόντων και άλλων αντικειμένων που κατάγονται από τρίτες χώρες και τα αντίστοιχα μέτρα για την είσοδό τους στο έδαφος της Ένωσης, όπως αναφέρεται στο άρθρο 2
            
                        Φυτά, φυτικά προϊόντα και άλλα αντικείμενα
                     
                     
                        Κωδικός ΣΟ
                     
                     
                        Τρίτη χώρα καταγωγής
                     
                     
                        Μέτρα
                     
                  
                        
                                    1.
                                 
                                 
                                    Γυμνόριζα εμβολιασμένα φυτά προς φύτευση, σε λήθαργο, με μέγιστη διάμετρο 2,5 cm, του είδους Albizia julibrissin Durazzini·
                                 
                              
                     
                        ex 0602 90 41 
                        ex 0602 90 45 
                        ex 0602 90 46 
                        ex 0602 90 48 
                     
                     
                        Ισραήλ
                     
                     
                        
                                    α)
                                 
                                 
                                    Επίσημη δήλωση ότι:
                                    
                                                i)
                                             
                                             
                                                Τα φυτά είναι απαλλαγμένα από Euwallacea fornicatus sensu lato και Fusarium euwallaceae.
                                                
                                             
                                          
                                                ii)
                                             
                                             
                                                τα φυτά καλλιεργήθηκαν καθ’ όλη τη διάρκεια της ζωής τους σε τόπο παραγωγής ο οποίος έχει καταχωριστεί και εποπτεύεται από την εθνική υπηρεσία φυτοπροστασίας της χώρας καταγωγής. Η εν λόγω καταχώριση περιλαμβάνει τις αντίστοιχες μονάδες παραγωγής εντός του τόπου παραγωγής.
                                             
                                          
                                                iii)
                                             
                                             
                                                Τα φυτά πληρούν μία από τις ακόλουθες απαιτήσεις:
                                                
                                                            1.
                                                         
                                                         
                                                            Τα φυτά έχουν διάμετρο μικρότερη από 2 cm στη βάση του στελέχους,
                                                            ή,
                                                         
                                                      
                                                            2.
                                                         
                                                         
                                                            Τα φυτά καλλιεργήθηκαν σε μονάδα με πλήρη φυσική προστασία από την είσοδο του Euwallacea fornicatus
                                                               sensu lato για χρονική περίοδο τουλάχιστον έξι μηνών πριν από την εξαγωγή· η μονάδα υποβαλλόταν σε επίσημες επιθεωρήσεις σε κατάλληλες χρονικές στιγμές και βρέθηκε απαλλαγμένη από τον επιβλαβή οργανισμό· αυτό έχει επιβεβαιωθεί τουλάχιστον με χρήση παγίδων οι οποίες ελέγχονται τουλάχιστον κάθε τέσσερις εβδομάδες, μεταξύ άλλων και ακριβώς πριν από τη μετακίνηση,
                                                            ή,
                                                         
                                                      
                                                            3.
                                                         
                                                         
                                                            Τα φυτά καλλιεργήθηκαν σε μονάδα παραγωγής η οποία βρέθηκε απαλλαγμένη από Euwallacea fornicatus sensu lato και Fusarium euwallaceae από την έναρξη της τελευταίας πλήρους βλαστικής περιόδου και αυτό έχει επιβεβαιωθεί για τον Euwallacea fornicatus sensu lato, τουλάχιστον με χρήση παγίδων, σε επίσημες επιθεωρήσεις που διενεργούνταν τουλάχιστον κάθε τέσσερις εβδομάδες· στην περίπτωση υπόνοιας παρουσίας οποιουδήποτε από τους δύο επιβλαβείς οργανισμούς στη μονάδα παραγωγής, εφαρμόστηκαν κατάλληλες επεξεργασίες για να εξασφαλιστεί η απουσία των επιβλαβών οργανισμών· έχει οριοθετηθεί περιβάλλουσα ζώνη πλάτους 1 km, η οποία παρακολουθείται σε κατάλληλες χρονικές στιγμές για τους οργανισμούς Euwallacea fornicatus sensu lato και Fusarium euwallaceae και στην οποία, όταν διαπιστώνεται η παρουσία οποιουδήποτε από τους δύο επιβλαβείς οργανισμούς σε οποιοδήποτε φυτό-ξενιστή, τα εν λόγω φυτά θα πρέπει να εκριζώνονται και να καταστρέφονται αμέσως.
                                                         
                                                      
                                          
                                                iv)
                                             
                                             
                                                Αμέσως πριν από την εξαγωγή, αποστολές φυτών με διάμετρο ίση ή μεγαλύτερη από 2 cm στη βάση του στελέχους υποβλήθηκαν σε επίσημη επιθεώρηση για την παρουσία του επιβλαβούς οργανισμού, ιδίως στα στελέχη και τα κλαδιά των φυτών, μεταξύ άλλων και με δειγματοληψία καταστροφής. Το μέγεθος του προς επιθεώρηση δείγματος πρέπει να είναι τέτοιο ώστε να επιτρέπει τουλάχιστον την ανίχνευση επιπέδου μόλυνσης 1 % με επίπεδο εμπιστοσύνης 99 %.
                                             
                                          
                              
                                    β)
                                 
                                 
                                    Τα πιστοποιητικά φυτοϋγείας για τα εν λόγω φυτά περιλαμβάνουν, στη στήλη «Πρόσθετη δήλωση», τα εξής:
                                    
                                                i)
                                             
                                             
                                                Την ακόλουθη δήλωση: «Η αποστολή είναι σύμφωνη με τις διατάξεις του εκτελεστικού κανονισμού (ΕΕ) 2020/1213 της Επιτροπής».
                                             
                                          
                                                ii)
                                             
                                             
                                                Τις διευκρινίσεις σχετικά με:
                                                
                                                            —
                                                         
                                                         
                                                            ποια από τις απαιτήσεις στο στοιχείο α) σημείο iii) της παρούσας καταχώρισης πληρούται, και
                                                         
                                                      
                                                            —
                                                         
                                                         
                                                            την/τις καταχωρισμένη/-ες μονάδα/-ες παραγωγής.
                                                         
                                                      
                                          
                              
                  
                        
                                    2.
                                 
                                 
                                    Γυμνόριζα εμβολιασμένα φυτά προς φύτευση, σε λήθαργο, με μέγιστη διάμετρο 2,5 cm, του είδους Albizia julibrissin Durazzini·
                                 
                              
                     
                        ex 0602 90 41 
                        ex 0602 90 45 
                        ex 0602 90 46 
                        ex 0602 90 48 
                     
                     
                        Ισραήλ
                     
                     
                        
                                    α)
                                 
                                 
                                    Επίσημη δήλωση ότι:
                                    
                                                i)
                                             
                                             
                                                Τα φυτά είναι απαλλαγμένα από τον Aonidiella orientalis,
                                             
                                          
                                                ii)
                                             
                                             
                                                τα φυτά καλλιεργήθηκαν καθ’ όλη τη διάρκεια της ζωής τους σε τόπο παραγωγής ο οποίος έχει καταχωριστεί και εποπτεύεται από την εθνική υπηρεσία φυτοπροστασίας της χώρας καταγωγής. Η εν λόγω καταχώριση περιλαμβάνει τις αντίστοιχες μονάδες παραγωγής εντός του τόπου παραγωγής. Ο εν λόγω τόπος παραγωγής πληροί επίσης μία από τις ακόλουθες απαιτήσεις:
                                                
                                                            1.
                                                         
                                                         
                                                            Τα φυτά καλλιεργήθηκαν σε μονάδα με πλήρη φυσική προστασία από την είσοδο του Aonidiella orientalis για χρονική περίοδο τουλάχιστον έξι μηνών πριν από την εξαγωγή· η μονάδα υποβαλλόταν σε επίσημες επιθεωρήσεις κάθε τρεις εβδομάδες και βρέθηκε απαλλαγμένη από τον επιβλαβή οργανισμό, μεταξύ άλλων και ακριβώς πριν από τη μετακίνηση·
                                                            ή
                                                         
                                                      
                                                            2.
                                                         
                                                         
                                                            Η μονάδα παραγωγής βρέθηκε απαλλαγμένη από τον Aonidiella orientalis από την έναρξη της τελευταίας πλήρους βλαστικής περιόδου σε επίσημες επιθεωρήσεις που διενεργούνταν κάθε τρεις εβδομάδες· στην περίπτωση υπόνοιας παρουσίας του επιβλαβούς οργανισμού στη μονάδα παραγωγής, εφαρμόστηκαν κατάλληλες επεξεργασίες για να εξασφαλιστεί η απουσία του επιβλαβούς οργανισμού· έχει οριοθετηθεί περιβάλλουσα ζώνη πλάτους 100 m, η οποία παρακολουθείται σε κατάλληλες χρονικές στιγμές για τον Aonidiella orientalis και στην οποία, όταν διαπιστώνεται η παρουσία του επιβλαβούς οργανισμού σε οποιοδήποτε φυτό, τα εν λόγω φυτά θα πρέπει να εκριζώνονται και να καταστρέφονται αμέσως.
                                                         
                                                      
                                          
                                                iii)
                                             
                                             
                                                Αμέσως πριν από την εξαγωγή, αποστολές των φυτών υποβλήθηκαν σε επίσημη επιθεώρηση για την παρουσία του Aonidiella orientalis, ιδίως στα στελέχη και τα κλαδιά των φυτών. Το μέγεθος του προς επιθεώρηση δείγματος πρέπει να είναι τέτοιο ώστε να επιτρέπει τουλάχιστον την ανίχνευση επιπέδου μόλυνσης 1 % με επίπεδο εμπιστοσύνης 99 %.
                                             
                                          
                              
                                    β)
                                 
                                 
                                    Τα πιστοποιητικά φυτοϋγείας για τα εν λόγω φυτά περιλαμβάνουν, στη στήλη «Πρόσθετη δήλωση», τα εξής:
                                    
                                                i)
                                             
                                             
                                                Την ακόλουθη δήλωση: «Η αποστολή είναι σύμφωνη με τις διατάξεις του εκτελεστικού κανονισμού (ΕΕ) 2020/1213 της Επιτροπής».
                                             
                                          
                                                ii)
                                             
                                             
                                                Τις διευκρινίσεις σχετικά με:
                                                
                                                            —
                                                         
                                                         
                                                            ποια από τις απαιτήσεις στο στοιχείο α) σημείο ii) της παρούσας καταχώρισης πληρούται, και
                                                         
                                                      
                                                            —
                                                         
                                                         
                                                            την/τις καταχωρισμένη/-ες μονάδα/-ες παραγωγής.
                                                         
                                                      
                                          
                              
                  
                        
                                    3.
                                 
                                 
                                    Γυμνόριζα εμβολιασμένα φυτά προς φύτευση, σε λήθαργο, με μέγιστη διάμετρο 2,5 cm, του είδους Robinia pseudoacacia L.·
                                 
                              
                     
                        ex 0602 90 41 
                        ex 0602 90 45 
                        ex 0602 90 46 
                        ex 0602 90 48 
                     
                     
                        Ισραήλ
                     
                     
                        
                                    α)
                                 
                                 
                                    Επίσημη δήλωση ότι:
                                    
                                                i)
                                             
                                             
                                                Τα φυτά είναι απαλλαγμένα από Euwallacea fornicatus sensu lato και Fusarium euwallaceae.
                                                
                                             
                                          
                                                ii)
                                             
                                             
                                                τα φυτά καλλιεργήθηκαν καθ’ όλη τη διάρκεια της ζωής τους σε τόπο παραγωγής ο οποίος έχει καταχωριστεί και εποπτεύεται από την εθνική υπηρεσία φυτοπροστασίας της χώρας καταγωγής. Η εν λόγω καταχώριση περιλαμβάνει τις αντίστοιχες μονάδες παραγωγής εντός του τόπου παραγωγής.
                                             
                                          
                                                iii)
                                             
                                             
                                                Τα φυτά πληρούν μία από τις ακόλουθες απαιτήσεις:
                                                
                                                            1.
                                                         
                                                         
                                                            Τα φυτά έχουν διάμετρο μικρότερη από 2 cm στη βάση του στελέχους,
                                                            ή,
                                                         
                                                      
                                                            2.
                                                         
                                                         
                                                            Τα φυτά καλλιεργήθηκαν σε μονάδα με πλήρη φυσική προστασία από την είσοδο του Euwallacea fornicatus
                                                               sensu lato για χρονική περίοδο τουλάχιστον έξι μηνών πριν από την εξαγωγή· η μονάδα υποβαλλόταν σε επίσημες επιθεωρήσεις σε κατάλληλες χρονικές στιγμές και βρέθηκε απαλλαγμένη από τον επιβλαβή οργανισμό· αυτό έχει επιβεβαιωθεί τουλάχιστον με χρήση παγίδων οι οποίες ελέγχονται τουλάχιστον κάθε τέσσερις εβδομάδες, μεταξύ άλλων και ακριβώς πριν από τη μετακίνηση,
                                                            ή,
                                                         
                                                      
                                                            3.
                                                         
                                                         
                                                            Τα φυτά καλλιεργήθηκαν σε μονάδα παραγωγής η οποία βρέθηκε απαλλαγμένη από Euwallacea fornicatus sensu lato και Fusarium euwallaceae από την έναρξη της τελευταίας πλήρους βλαστικής περιόδου και αυτό έχει επιβεβαιωθεί για τον Euwallacea fornicatus sensu lato, τουλάχιστον με χρήση παγίδων, σε επίσημες επιθεωρήσεις που διενεργούνταν τουλάχιστον κάθε τέσσερις εβδομάδες· στην περίπτωση υπόνοιας παρουσίας οποιουδήποτε από τους δύο επιβλαβείς οργανισμούς στη μονάδα παραγωγής, εφαρμόστηκαν κατάλληλες επεξεργασίες για να εξασφαλιστεί η απουσία των επιβλαβών οργανισμών· έχει οριοθετηθεί περιβάλλουσα ζώνη πλάτους 1 km, η οποία παρακολουθείται σε κατάλληλες χρονικές στιγμές για τους οργανισμούς Euwallacea fornicatus sensu lato και Fusarium euwallaceae και στην οποία, όταν διαπιστώνεται η παρουσία οποιουδήποτε από τους δύο επιβλαβείς οργανισμούς σε οποιοδήποτε φυτό-ξενιστή, τα εν λόγω φυτά θα πρέπει να εκριζώνονται και να καταστρέφονται αμέσως.
                                                         
                                                      
                                          
                                                iv)
                                             
                                             
                                                Αμέσως πριν από την εξαγωγή, αποστολές των φυτών με διάμετρο ίση ή μεγαλύτερη από 2 cm στη βάση του στελέχους υποβλήθηκαν σε επίσημη επιθεώρηση για την παρουσία του επιβλαβούς οργανισμού, ιδίως στα στελέχη και τα κλαδιά των φυτών, μεταξύ άλλων και με δειγματοληψία καταστροφής. Το μέγεθος του προς επιθεώρηση δείγματος πρέπει να είναι τέτοιο ώστε να επιτρέπει τουλάχιστον την ανίχνευση επιπέδου μόλυνσης 1 % με επίπεδο εμπιστοσύνης 99 %.
                                             
                                          
                              
                                    β)
                                 
                                 
                                    Τα πιστοποιητικά φυτοϋγείας για τα εν λόγω φυτά περιλαμβάνουν, στη στήλη «Πρόσθετη δήλωση», τα εξής:
                                    
                                                i)
                                             
                                             
                                                Την ακόλουθη δήλωση: «Η αποστολή είναι σύμφωνη με τις διατάξεις του εκτελεστικού κανονισμού (ΕΕ) 2020/1213 της Επιτροπής».
                                             
                                          
                                                ii)
                                             
                                             
                                                Τις διευκρινίσεις σχετικά με:
                                                
                                                            —
                                                         
                                                         
                                                            ποια από τις απαιτήσεις στο στοιχείο α) σημείο iii) της παρούσας καταχώρισης πληρούται, και
                                                         
                                                      
                                                            —
                                                         
                                                         
                                                            την/τις καταχωρισμένη/-ες μονάδα/-ες παραγωγής.